የድኅረ ምርት ብክነትን ለመቀነስ እየተሠራ መሆኑን አርሶ አደሮችና የግብርና ባለሙያዎች ገለጹ፡፡
ባሕር ዳር፡ ሕዳር 25/2012ዓ.ም (አብመድ) የዓለም የምግብ ድርጅት በኢትዮጵያ የሚታየው የድህረ ምርት የምግብ እህል ብክነት አሳሳቢ እንደሆነ አስታወቀ።የዓለማችን ጥንቃቄ የጎደለው የምግብ እህል አያያዝ በየዓመቱ 100 ቢሊዮን የአሜሪካ ዶላር የሚጠጋ ገንዘብ ያሳጣል ነው የተባለው፡፡የዓለማችን ሕዝብ የምግብ እህል አጠቃቀም ትኩረት የተነፈገው መሆኑ ይነገራል። ከድህረ-ምርት አያያዝ እስከ አጠቃቀም ባሉት ሂደቶች ውስጥ በምግብ እህል ላይ የሚታየው ብክነት ከፍተኛ መሆኑን መረጃዎች ያሳያሉ። የዓለም የምግብ ድርጅት (ፋኦ )በቅርቡ እንዳስታወቀው ከዓለም ሕዝብ ዓመታዊ ፍጆታ መካከል 1 ነጥብ 3 ቢሊዮን ቶን ያክሉ ለብክነት ይዳረጋል። ይህም ከአጠቃላይ ዓመታዊ ምርቱ ሲሶ ያህሉን ይይዛል። ብክነቱ 990 ቢሊዮን የአሜሪካን ዶላር ያክል ኪሳራ እንደሚያደርስም ነው መረጃው የሚያሳየው።በኢትዮጵያም የግብርና ምርቶች ላይ በየዓመቱ የሚከሰተው ብክነትም አሳሳቢ ነው ተብሏል። ከአጠቃላይ ምርቱ ከ20 እስከ 30 በመቶ ለብክነት ሊዳረግ እንደሚችል ጥናቶች ያሳያሉ። ብክነቱ በአብዛኛው በድህረ ምርት አሰባሰብ ጊዜያት በሚከናወኑ ጥንቃቄ የጎደላቸው አሠራሮች ምክንያት እንደሆነ በምሥራቅ ጎጃም ዞን ያነጋገርናቸው አርሶ አደሮች ይናገራሉ። የምሥራቅ ጎጃም ዞን ደብረ ኤልያስ ወረዳ ጓይ ቀበሌ ነዋሪው አርሶ አደር አቶ ወርቁ ጌታነህ ለአብመድ እንደተናገሩት እርሳቸውን ጨምሮ ሌሎች የአካባቢው አርሶ አደሮች የምርት ብክነቶችን ለመከላከል የሚያደርጉት ጥረት ዝቅተኛ ነው።